אלקנה בוחבוט

**אלקנה בוחבוט** (נולד ב-22 במרץ 1989) הוא מפיק ישראלי שנחטף על ידי ארגון הטרור חמאס במהלך הטבח בפסטיבל נובה ליד רעים כחלק מטבח שבעה באוקטובר. הוא שוחרר מהשבי לאחר 738 ימים, במסגרת הסכם חמאס–ישראל (אוקטובר 2025).

## ראשית חייו
בוחבוט נולד במבשרת ציון לרוחמה ודוד, האמצעי מבין שלושה אחים. בשנת 2007 התגייס לפלנ"ט גולני והשתתף בקרבות ברצועת עזה במהלך מבצע עופרת יצוקה. 

טרם חטיפתו עבד כמפיק מסיבות. רון לשם, אחד היוצרים של הסדרה אופוריה מ-2012, סיפר שאת הדמות של אלקנה בסדרה יצרו בהשראתו. בנוסף לעבודתו כמפיק שימש כזכיין של דוכן חלווה בשוק הכרמל.

## החטיפה והשבי
בוחבוט הפיק את המסיבה ברעים ביחד עם האחים אושר ומיכאל וקנין, אשר נרצחו במהלך הטבח. כשהתחילה מתקפת הפתע נשאר ביחד עם האחים וקנין במתחם המסיבה כדי לסייע בפינוי המבלים, בניגוד להפצרות מצד אנשים שונים לעזוב את המתחם. בוחבוט היה אחראי על נתיב המילוט מהמסיבה וחילץ ביחד עם אנשי המשטרה את המבלים שברחו ברכביהם דרך כביש 232. לאחר שמחבלי החמאס הגיעו לנתיב הפינוי, התחבא מתחת לרכב, אך המחבלים ירו עליו רקטה נגד טנקים והוא נאלץ להתחבא בין העצים שבצד הדרך, משם נחטף. 

בסביבות השעה 8:30 הועבר לשטח הרצועה. לאחר הגעתו לעזה אספסוף מקומי הכה אותו עם מקלות והוא כמעט ואיבד הכרתו. בהמשך אותו היום הופץ ברשתות על ידי מחבלי חמאס סרטון בו נראה בוחבוט לצד גיא גלבוע-דלאל, אביתר דוד, בר קופרשטיין ואלמוג מאיר ג'אן כפותים בשטח עזה והתגלה לבני משפחתו כי נחטף.

לאחר החטיפה הוחזק בדירה עם גלבוע-דלאל, דוד וקופרשטיין, אך כעבור מספר שבועות הורד ביחד עם קופרשטיין למנהרה שנחפרה כשלושים מטרים מתחת לאדמה. כעבור מספר ימים הועבר אליהם גם אוהד בן עמי ולאחר מבצע ארנון הועברו גם יוסף חיים אוחנה, שגב כלפון ומקסים הרקין, אשר הוחזקו לפני כן בדירה מעל הקרקע. המנהרה בה הוחזקו הייתה צפופה, שכן במקור יועדה להכיל ארבעה אנשים בלבד, ובשל היותה צרה ובגובה של 1.60 מטרים בלבד הם לא יכלו לעמוד בה. הם שהו במרחק של כמה מאות מטרים מהמחבלים, ובוחבוט ובן עמי היו היחידים שהיו רשאים לבוא איתם במגע ולהעביר מזון ותרופות ליתר החטופים. לעיתים השובים הרשו לשניהם לצפות לזמן קצר בטלוויזיה, כחשיפתם היחידה לתקשורת חיצונית. בחלק מהפעמים בהם לקחו מזון אולצו לצפות בסרטונים מטבח שבעה באוקטובר ובעינויים של חיילים בשבי.

השובים הפעילו על בוחבוט אלימות פיזית רבה והביאו לו כמות מועטה של מזון. במרבית הזמן הוא היה כבול בשלשלאות, מהן הותר רק ביום נישואיו. לאורך כל תקופת השבי נאסר עליו להחליף בגדים מאלו בהם נחטף והוא הורשה להתקלח פעם אחת בלבד.

השומרים השתמשו בטרור פסיכולוגי ונאמר לו שמשפחתו ויתרה עליו או מתה. פעמים רבות איימו עליו באלימות קשה, שרק לעיתים לא התממשה. ביום ה-450 לשבי, ששת החטופים הועברו לחדר אחר במנהרה ונאמר להם כי עליהם לבחור שלושה מהם שיוצאו להורג, כשלשלושה האחרים המחבל יירה בברך. לאחר שלא הסכימו לשתף פעולה עם כך, המחבלים בחרו בהם באופן אקראי ולאורך כשבע שעות הם נאלצו להתחנן על חייהם, עד שהוחזרו לחדרם במנהרה.

מצבו הרפואי במהלך השבי היה ירוד. בזמן החטיפה נשבר אפו ובשבועיים הראשונים לאחר מכן פיתח אלרגיה וסבל מפריחה וחום גבוה והשובים נאלצו להזריק לו סטרואידים. המנהרה בה הוחזק הייתה מלאת טחבים וחנוקה, מה שגרם לבוחבוט, אשר חולה אסתמה, לחוות קשיים חריפים בנשימה. בשל היותו כבול לאורך תקופה ממושכת, סבל מכאבים בפרקי הידיים והרגליים. בנוסף, סבל מקושי נפשי רב. כשבע מאות ימים לאחר חטיפתו, בשל הדרדרות משמעותית שחלה במצבו הנפשי, קיבל תמונה של בנו מהמחבלים על מנת שזו תעודד אותו.

לאורך תקופת השבי ניסה לשמור על אורח חיים יהודי והקפיד להתפלל באופן יומי ולערוך קידוש מדי ערב שבת, ואף הניע את שאר החטופים לצום עימו ביום הכיפורים. עם זאת, בשבועות שקדמו לשחרורו שוביו דרשו ממנו להתאסלם תוך איומים על חייו והרעת תנאי כליאתו. תחילה בוחבוט סירב לכך, אך לבסוף החליט להעמיד פנים ולבצע למראית עין את טקס השהאדה על מנת להבטיח את אספקת המזון והתרופות לו וליתר החטופים. 

אות החיים הראשון מבוחבוט הגיע לאחר שחרורו של בן עמי בפברואר 2025. לאחר קריסת הסכם חמאס-ישראל (ינואר 2025), צולמו והופצו ארבעה סרטונים של בוחבוט על ידי חמאס, במטרה להפעיל לחץ על ישראל. ב-24 במרץ 2025 פורסם הסרטון הראשון, בו צולם לצד אוחנה. ב-29 במרץ 2025 פורסם על ידי חמאס סרטון נוסף וכחודש לאחר מכן פורסם סרטון שלישי בו הוא נראה "מדבר בטלפון" ופונה לבני משפחתו. במאי 2025 פורסם סרטון רביעי בו נראה אוחנה יושב לצד מזרן שעליו שוכב בוחבוט עטוף בשמיכה ולצידו תמונתו עם בנו. אוחנה דיבר בשם שניהם, וטען כי בוחבוט ניסה לפגוע בעצמו. סרטון חמישי, בו נראה בוחבוט לאחר ניסיון התאבדות מדומה, צולם אך לא פורסם. טרם צילום סרטון זה המחבלים הרביצו לבוחבוט על מנת שייראה כאילו ניסה לפגוע בעצמו. לאחר שחרורו חשף כי לא ניסה לפגוע בעצמו ושהשובים הכתיבו את תוכן הסרטונים, במטרה להפעיל לחץ על ישראל.

עד לעסקת החטופים השנייה משפחתו העדיפה שלא להיחשף לתקשורת ולדבר עליו בפומבי, מחשש לפגוע במאמצים לשחרורו. אולם, לאחר שהתגלה שלא נכלל ברשימת החטופים ששוחררו בשלב הראשון של ההסכם למרות היותו חולה ופצוע, קרוביו החלו להתראיין ולהשתתף בכנסים ובהפגנות בקריאה לחתימה על הסכם לשחרור כל בני הערובה. במהלך השבי הוא נחשף מספר פעמים לראיונות ועצרות בכיכר החטופים בהשתתפות קרובי משפחתו.

ב-13 באוקטובר 2025 שוחרר משבי החמאס ביחד עם 19 החטופים החיים האחרים שהוחזקו באותה העת על ידי ארגוני הטרור הפלסטיני, כחלק מעסקת החטופים השלישית.

## לאחר השחרור
בנובמבר 2025 השתתף במשלחת שורדי שבי לוושינגטון ונפגש עם נשיא ארצות הברית דונלד טראמפ, לצד בכירים נוספים בממשל האמריקאי כגון מזכיר המסחר הווארד לוטניק, סטיב וויטקוף וג'ארד קושנר.

בינואר 2026 פרסם את האוטוביוגרפיה "738 ימים בשבי החמאס" בהוצאת קוראים, שמתעדת את סיפור חייו לפני החטיפה ובמהלך תקופת השבי.

## חיים אישיים
מתגורר במבשרת ציון עם רעייתו רבקה, שעלתה לישראל מקולומביה ועם בנם. כחודש לאחר חטיפתו קיבל אזרחות קולומביאנית מנשיא המדינה גוסטבו פטרו, במטרה לסייע במאמצים הדיפלומטיים לשחרורו.
## הערות שוליים

קטגוריה:בני ערובה וחטופים בטבח שבעה באוקטובר
קטגוריה:חטופי פסטיבל נובה
קטגוריה:מבשרת ציון: אישים
קטגוריה:כותבי אוטוביוגרפיה ישראלים
קטגוריה:ישראלים שנולדו ב-1989